“ดาวโจนส์” เด้งกว่า 300 จุด รับจบดีล “ยูบีเอส-เครดิตสวิส”
“ดัชนีดาวโจนส์” เด้งกว่า 300 จุด ขานรับยูบีเอสบรรลุข้อตกลงในการเข้าซื้อกิจการเครดิต สวิส วงเงิน 3 พันล้านฟรังก์สวิส จะช่วยสร้างเสถียรภาพของระบบธนาคารทั่วโลก
“ดัชนีดาวโจนส์” เด้งกว่า 300 จุด ขานรับยูบีเอสบรรลุข้อตกลงในการเข้าซื้อกิจการเครดิต สวิส วงเงิน 3 พันล้านฟรังก์สวิส จะช่วยสร้างเสถียรภาพของระบบธนาคารทั่วโลก
20 มี.ค. 2566

ผู้สื่อข่าวรายงานว่า ดัชนีดาวโจนส์พุ่งขึ้นอย่างต่อเนื่อง ล่าสุดทะยานกว่า 300 จุด ขานรับยูบีเอส (UBS) บรรลุข้อตกลงในการเข้าซื้อกิจการเครดิต สวิส
ณ เวลา 20:57 น.ตามเวลาไทย ดัชนีเฉลี่ยอุตสาหกรรมดาวโจนส์อยู่ที่ 32,201.67 จุด บวก 339.69 จุด หรือ 1.07%
นายอาร์ต โฮแกน หัวหน้านักวิเคราะห์ตลาดของบริษัท B. Riley Wealth Management กล่าวว่า การที่ยูบีเอสบรรลุข้อตกลงในการเข้าซื้อกิจการเครดิต สวิส ในวงเงิน 3 พันล้านฟรังก์สวิส (3.23 พันล้านดอลลาร์) จะช่วยสร้างเสถียรภาพของระบบธนาคารทั่วโลก
“ผมคิดว่าหุ้นกลุ่มธนาคารปรับตัวลงมากเกินไป และขณะนี้ถือเป็นโอกาสที่จะเข้าช้อนซื้อหุ้นในตลาด” นายโฮแกน กล่าว
โดยการซื้อกิจการดังกล่าวเกิดขึ้นภายใต้ความร่วมมือระหว่างธนาคารกลางสวิตเซอร์แลนด์ รัฐบาลสวิตเซอร์แลนด์ และหน่วยงานกำกับดูแลตลาดการเงินของสวิตเซอร์แลนด์ โดยธนาคารกลางสวิตเซอร์แลนด์ให้คำมั่นว่าจะจัดสรรเงินกู้ยืมจำนวนสูงถึง 1 แสนล้านฟรังก์ (1.08 แสนล้านดอลลาร์) เพื่อสนับสนุนการซื้อกิจการ ขณะที่รัฐบาลสวิตเซอร์แลนด์ได้อนุมัติวงเงินค้ำประกัน 9 พันล้านดอลลาร์ โดยมีวัตถุประสงค์เพื่อลดความเสี่ยงให้กับยูบีเอส
นอกจากนี้ ตลาดหุ้นวอลล์สตรีทได้ปัจจัยหนุนจากความคาดหวังว่า ธนาคารกลางสหรัฐ (เฟด) จะไม่ปรับขึ้นอัตราดอกเบี้ยในการประชุมสัปดาห์นี้
โกลด์แมน แซคส์ออกรายงานระบุว่า เฟดจะไม่ปรับขึ้นอัตราดอกเบี้ยในการประชุมสัปดาห์นี้ อันเนื่องจากวิกฤตการณ์ในระบบธนาคารขณะนี้
ทั้งนี้ ก่อนการล่มสลายของ ธนาคารซิลิคอน วัลเลย์ แบงก์ (SVB) นักลงทุนคาดการณ์ว่า เฟดอาจปรับขึ้นอัตราดอกเบี้ย 0.25-0.50% ในการประชุมวันที่ 21-22 มี.ค.66 เพื่อสกัดเงินเฟ้อ